କୋଲକାତା ବଳାତ୍କାର ଘଟଣା ଉପରେ ପ୍ରଧାନମନ୍ତ୍ରୀ ମୋଦି ଦେଲେ ପ୍ରତିକ୍ରିୟା, ସିଜେଆଇ ଚନ୍ଦ୍ରଚୂଡଙ୍କ ସାମ୍ନାରେ କହିଲେ…
ନୂଆଦିଲ୍ଲୀ,୩୧।୮: ଶନିବାର ପ୍ରଧାନମନ୍ତ୍ରୀ ନରେନ୍ଦ୍ର ମୋଦି ଭରତ ମଣ୍ଡପମ୍ଠାରେ ଜିଲା ନ୍ୟାୟପାଳିକାର ଜାତୀୟ ସମ୍ମିଳନୀକୁ ସମ୍ବୋଧିତ କରିଛନ୍ତି। ଏହି ଅଭିଭାଷଣରେ ପ୍ରଧାନମନ୍ତ୍ରୀ ନରେନ୍ଦ୍ର ମୋଦି ମହିଳାଙ୍କ ବିରୋଧରେ ଅପରାଧ ମାମଲାରେ ଶୀଘ୍ର ନ୍ୟାୟ ପ୍ରଦାନକୁ ସମର୍ଥନ କରିଛନ୍ତି।

ମହିଳାଙ୍କ ପ୍ରତି ହେଉଥିବା ଅପରାଧ ମାମଲାରେ ଶୀଘ୍ର ନ୍ୟାୟର ଆବଶ୍ୟକତା ଉପରେ ଗୁରୁତ୍ୱାରୋପ କରି ପ୍ରଧାନମନ୍ତ୍ରୀ ମୋଦି କହିଛନ୍ତି ଯେ ଏହା ସୁରକ୍ଷା ପ୍ରତି ମହିଳାଙ୍କ ମଧ୍ୟରେ ଆତ୍ମବିଶ୍ୱାସ ବଢାଇବ। ପ୍ରଧାନମନ୍ତ୍ରୀ ମୋଦି କହିଛନ୍ତି ଯେ, ନ୍ୟାୟପାଳିକାକୁ ସମ୍ବିଧାନର ସଂରକ୍ଷକ ଭାବରେ ବିବେଚନା କରାଯାଏ ଏବଂ ସୁପ୍ରିମକୋର୍ଟ ଏବଂ ନ୍ୟାୟପାଳିକା ଏହି ଦାୟିତ୍ୱ କୁ ଭଲ ଭାବରେ ପୂରଣ କରିଛନ୍ତି।

ପ୍ରଧାନମନ୍ତ୍ରୀ ମୋଦି ପ୍ରଧାନ ବିଚାରପତି ଡି.ଓ୍ବାଇ ଚନ୍ଦ୍ରଚୁଡଙ୍କ ଉପସ୍ଥିତିରେ କହିଛନ୍ତି ଯେ ଭାରତର ଲୋକମାନେ ସୁପ୍ରିମକୋର୍ଟ କିମ୍ବା ନ୍ୟାୟପାଳିକା ପ୍ରତି କୌଣସି ଅବିଶ୍ୱାସ ଦେଖାଇ ନାହାଁନ୍ତି। ଜରୁରୀକାଳୀନ ପରିସ୍ଥିତିକୁ ଏକ ଅନ୍ଧକାର ସମୟ ବୋଲି ବର୍ଣ୍ଣନା କରି ପ୍ରଧାନମନ୍ତ୍ରୀ କହିଛନ୍ତି ଯେ ମୌଳିକ ଅଧିକାର ବଜାୟ ରଖିବାରେ ନ୍ୟାୟପାଳିକା ଏକ ଗୁରୁତ୍ୱପୂର୍ଣ୍ଣ ଭୂମିକା ଗ୍ରହଣ କରିଛି।

ଜାତୀୟ ସୁରକ୍ଷା ପ୍ରସଙ୍ଗରେ ପ୍ରଧାନମନ୍ତ୍ରୀ ମୋଦି କହିଛନ୍ତି, ନ୍ୟାୟପାଳିକା ଜାତୀୟ ସ୍ବାର୍ଥକୁ ପ୍ରାଧାନ୍ୟ ଦେଇ ଜାତୀୟ ଅଖଣ୍ଡତାକୁ ସୁରକ୍ଷିତ ରଖିଛି। କୋଲକାତାରେ ଜଣେ ଟ୍ରେନି ମହିଳା ଡାକ୍ତରଙ୍କୁ ବଳାତ୍କାର ଓ ହତ୍ୟା ମାମଲାରେ ସେ କହିଛନ୍ତି ଯେ ମହିଳାଙ୍କ ପ୍ରତି ହେଉଥିବା ଅତ୍ୟାଚାର ଏବଂ ଶିଶୁଙ୍କ ସୁରକ୍ଷା ସମାଜ ପାଇଁ ଏକ ଚିନ୍ତାର ବିଷୟ।

ପ୍ରଧାନମନ୍ତ୍ରୀ ମୋଦି କହିଛନ୍ତି, ମହିଳାଙ୍କ ପ୍ରତି ଅତ୍ୟାଚାର ମାମଲାରେ ଯେତେ ଶୀଘ୍ର ନ୍ୟାୟ ପ୍ରଦାନ କରାଯାଏ, ଅର୍ଦ୍ଧେକ ଲୋକ ସେମାନଙ୍କ ନିରାପତ୍ତାକୁ ନେଇ ଆତ୍ମବିଶ୍ୱାସୀ ହେବେ। ମହିଳାଙ୍କ ପ୍ରତି ହେଉଥିବା ଅପରାଧର ମୁକାବିଲା ପାଇଁ ଅନେକ କଠୋର ଆଇନ ରହିଛି ଏବଂ ଶୀଘ୍ର ନ୍ୟାୟ ପାଇବା ପାଇଁ ପଦକ୍ଷେପ ନିଆଯାଉଛି। ଅପରାଧିକ ନ୍ୟାୟ ବ୍ୟବସ୍ଥାରେ ଉନ୍ନତ ସମନ୍ବୟ ସୁନିଶ୍ଚିତ କରିବାର ଆବଶ୍ୟକତା ରହିଛି ବୋଲି ସେ କହିଛନ୍ତି।